Baba by Kaapstad-busstasie gebore | Maroela Media
Xolani Stofile, die bestuurder van die MyCiTi-stasie in Racecourseweg in Tafelsig, se kennis van noodhulp het hom gehelp om 'n swanger vrou tydens die geboorte van haar baba by die Omuramba-stasie by te staan. Stofile was Maandag op roetinebesoek by dié stasie toe 'n passasier skielik in kraam gegaan het.
"Hy was omstreeks 13:00 by die stasie toe hy opgemerk het 'n swanger vrou wag buite die vrouebadkamer," het Brett Herron, burgemeesterskomiteelid van die stad Kaapstad, Donderdag gesê. "Die badkamer was beset en hy kon sien dat sy in pyn was. Haar water het kort daarna gebreek."
Xolani Stofile. Foto: Verskaf
Xolani het die vrou te hulp gesnel, haar gemaklik gemaak en gehelp om die babatjie in die wêreld in te bring.
"Terwyl die vrou geboorte gegee het, het MyCiTi-personeel vinnig 'n gedeelte van die stasie ontruim en afgesper sodat die vrou privaatheid kon hê. Gelukkig was die stasie nie baie besig nie."
Personeel het 'n ambulans ontbied, wat die 31-jarige ma en haar pasgebore seuntjie na die Somerset-hospitaal geneem het.
"Die pa het vanoggend vir ons gesê hy is baie dankbaar vir Xolani se optrede en almal wat sy vrou tydens die onverwagse geboorte bygestaan het. Die trotse ouers het die babatjie Gilbert Gabriel genoem."
Gilbert en sy ma is intussen uit die hospitaal ontslaan en is terug by hul huis in Joe Slovo.
Ai dit is darm lekker om bietjie goeie nuus ook te lees! Goed gedoen Xolani :)
Wow dit was nou 'n mooi stukkie om te lees.. :) Well done Xolani
Gee daai man 'n Bells!!
Xolani jy het sonder om twee keer te dink in gepring en n dame in nood gehelp. Jy is so n goeie voorbeeld vir so baie mense daar buite. Goeiewerk!!!MyCiti julle kan trots wees op so n werker. Mamma baie geluk met jou seuntjie mag hy julle die wereld se geluk bring…